algetoksiner
Store norske leksikon,Biologi,Vitenskapsgrener i biologien,Fykologi - vitenskapen om algene
Algetoksiner er en fellesbetegnelse på ulike giftstoffer produsert i mange ulike typer alger. Algetoksiner tilhører flere grupper av organiske kjemiske forbindelser.
Algetoksiner finnes både i ferskvann, brakkvann og saltvann. For å få stor nok mengde toksiner (giftstoffer) i vannet til at det kan være skadelig, må det ha skjedd en algeoppblomstring der den toksinproduserende arten er dominerende. I blåskjell Når blåskjell spiser plankton som inneholder algetoksiner, vil blåskjellet selv tåle giftstoffene, men giften blir absorbert av blåskjellet og blåskjellet blir dermed giftig å spise for mennesker. Det er derfor viktig å sjekke om blåskjellene kan være giftige før disse plukkes og spises. Inndeling Algetoksiner deles praktisk inn etter hvordan de virker på menneskekroppen.  ASP-toksiner (engelsk amnesic shellfish poisoning) gir varig tap av korttidshukommelsen  DSP-toksiner (engelsk diarrhoeic shellfish poisoning) er diaréfremkallende NSP (engelsk neurotoxic shellfish poisoning) gir nerve/muskelblokkering  PSP (engelsk paralytic shellfish poisoning) gir nerve/muskelblokkering Effekter Toksiner produsert av blågrønnbakterier, for eksempel Microcystis, kan også gi allergi og hudplager. Når algetettheten er stor kan giftene drepe fisk, fugl og pattedyr. Ichthyotoksiner (fiskegifter) produsert av svepeflagellater, for eksempel Prymnesium (toksinet prymnesin), kan virke dødelig på fisk, spesielt i oppdrett. Andre alger som produserer gifter er for eksempel Chrysochromulina og Alexandrium.I Norge skjer det nærmest årlig at hunder dør fordi de drikker ferskvann fra et vann eller en innsjø der det pågår eller nylig har vært en algeoppblomstring. Dette skyldes oftest oppblomstring av giftige blågrønnbakterier (også kalt blågrønnalger). Les mer i Store norske leksikon blåskjellforgiftning planteplankton alger algeoppblomstring Eksterne lenker Matportalen: Blåskjellvarsel